ยอดใช้บัตร จ่ายซื้อสินค้า โตแค่2.83%
มูลค่าใช้บัตรพลาสติกชำระเงินเดือน ก.พ. เพิ่มแค่ 3.3 หมื่นล้าน สวนทางปริมาณบัตรและยอดธุรกรรมพุ่ง
15 เม.ย. 2559

มูลค่าใช้บัตรพลาสติกชำระเงินเดือน ก.พ. เพิ่มแค่ 3.3 หมื่นล้าน สวนทางปริมาณบัตรและยอดธุรกรรมพุ่ง
ธนาคารแห่งประเทศไทย (ธปท.) รายงานมูลค่าการใช้บัตรพลาสติกเพื่อการชำระเงินล่าสุด ณ เดือน ก.พ. 2559 มีมูลค่ารวม 1.2 ล้านล้านบาท เพิ่มขึ้นจากระยะเดียวกันปีก่อน 3.3 หมื่นล้านบาท หรือ 2.83% แบ่งเป็น 1.ชำระผ่านบัตรเอทีเอ็ม 1.4 แสนล้านบาท ในจำนวนนี้ 1.01 แสนล้านบาทใช้ถอนเงินสด และใช้เพื่อวัตถุประสงค์อื่น อาทิ ชำระเงินค่าสินค้าและบริการผ่านเอทีเอ็ม ฝากเงิน และโอนเงิน 3.9 หมื่นล้านบาทเท่านั้น
2.ชำระผ่านบัตรเดบิต 9.15 แสนล้านบาท ในจำนวนนี้ใช้ถอนเงินสด 5.33 แสนล้านบาท ชำระค่าสินค้าและบริการ ณ จุดขาย 1.3 หมื่นล้านบาท และใช้เพื่อวัตถุประสงค์อื่น 3.69 แสนล้านบาท และ 3.ชำระผ่านบัตรเครดิต 1.47 แสนล้านบาท ในจำนวนนี้ใช้ชำระค่าสินค้าและบริการ ณ จุดขาย 1.14 แสนล้านบาท และใช้เพื่อวัตถุประสงค์อื่น 3.2 หมื่นล้านบาท
อย่างไรก็ตาม หากดูมูลค่าการใช้จ่ายบัตรพลาสติกถือว่าเพิ่มน้อยเมื่อเทียบกับจำนวนบัตรและยอดธุรกรรมที่เพิ่มขึ้นสูง โดยจำนวนบัตรมีถึง 82.5 ล้านใบ เพิ่มขึ้นจากระยะเดียวกันปีก่อน 3.05 ล้านใบ หรือ 3.84% แบ่งเป็นบัตรเครดิต 22.05 ล้านใบ บัตรเอทีเอ็ม 13.1 ล้านใบ และบัตรเดบิต 47.3 ล้านใบ ส่วนยอดธุรกรรมรวมอยู่ที่ 221 ล้านรายการ เพิ่มขึ้น 16.7 ล้านรายการ หรือ 8.18% แบ่งเป็นบัตรเอทีเอ็ม 30.2 ล้านรายการ บัตรเดบิต 152 ล้านรายการ และบัตรเครดิต 38.8 ล้านรายการ
ทั้งนี้ เมื่อพิจารณาจากสัดส่วนที่ไม่สมดุลของจำนวนบัตรและมูลค่าการใช้ซื้อสินค้า เฉลี่ยอยู่ที่ 5,459 บาท/บัตร/เดือน ถือว่ายังต่ำ ทำให้นโยบายการลดใช้เงินสดของ ธปท.ยังห่างไกลจากเป้าหมาย